༈ ཀུན་བཟང་རང་རིག་ངོ་བོ་འོད་མི་འགྱུར། །རིག་པ་དོན་གྱི་ལྷ་ལ་ཕྱག་འཚལ་
ལོ༑ ༑རྫོགས་པ་ཆེན་པོ་སྤྱི་ཡི་བཞུགས་ཚུལ་ནི། །སེམས་དང་སེམས་བྱུང་འགྱུ་བ་སྣ་
ཚོགས་པ། །གློ་བུར་དྲི་མ་ཞེས་ཏེ་མ་དག་པ། །དེ་དང་མ་འབྲེལ་རང་བྱུང་རང་བབས་
ཀྱི༑ ༑རིག་པ་དེ་ལ་སེམས་ཉིད་ཅེས་བྱ་སྟེ། །རང་བྱུང་རང་བབས་བཟོ་བཅོས་མེད་
པའི་ངང་། །ཤེས་པ་སོ་མའི་རང་ངོ་བསྐྱངས་གྱུར་ན། །རང་བྱུང་རིག་པ་ཡེ་ཤེས་
མཐོང་བ་ཡིན། །གཞི་དབྱིངས་མ་བཅོས་སྟོང་སངས་ཀ་ནས་དག །གཞི་སྣང་རིག་པ་
བཟོ་མེད་ལྷུན་གྱིས་གྲུབ། །དབྱིངས་དང་རིག་པ་དབྱེར་མེད་ཟུང་དུ་འཇུག །ཟུང་
འཇུག་རིག་གདངས་ཡེ་ཤེས་ལྔའི་བདག་ཉིད། །ཕྱི་ལྟར་འོད་ལྔའི་ཐིག་ལེའི་རང་
གདངས་གསལ། །ནང་ལྟར་སྐུ་ལྔ་ཡེ་ཤེས་ལྷུན་གྱིས་གྲུབ། །གསང་བ་ཆོས་སྐུ་ཁྱབ་
བརྡལ་འཕོ་འགྱུར་མེད། །ཤེས་རིག་ཟང་ཀ་འགྱུ་བའི་སྦུབས་ལས་གྲོལ། །རང་བྱུང་
རིག་པའི་ངང་ལ་མཉམ་བཞག་ཚེ། །ཅིར་ཡང་མི་མངོན་ཀ་དག་ཕྱོགས་ཡན་པ། །
བཟོ་མེད་བཅོས་མེད་ངོས་བཟུང་མེད་པའི་ངང་། །མ་སྒྲིམ་མ་ལྷོད་ལྷན་ནེ་གནས་
གྱུར་ན། །དེ་ལས་མི་གཡོ་རང་བབས་དྲན་པ་ཡིས། །རང་ངོ་སྐྱོང་བ་སེམས་ཉིད་སྐྱོང་
ཚུལ་ཡིན། །དེ་དུས་དྲན་པའི་ངར་ཤོར་དྲན་རྒྱུ་མེད། །དྲན་མེད་ལུང་མ་བསྟན་དུ་རྒྱ་
འབྱམས་ན། །ཀུན་གཞི་ལུང་མ་བསྟན་ཉིད་བསྒོམ་པ་ཡིན། །དེ་དུས་སྐད་ཅིག་དྲན་
པའི་ངར་བསྐྱེད་དེ། །སླར་ཡང་དྲན་པ་རང་ཐོག་ལྷོད་གྱུར་ན། །རང་བབས་དྲན་པ་
རང་ཐོག་གནས་ནས་འོང་། །རང་ཐོག་ཕྱིན་པའི་མན་ངག་ཟབ་ཁྱད་ཡིན། །སྐབས་
རེ་ཤེས་པ་དྭངས་དྭངས་གསལ་གསལ་ཉམས། །ཤར་བ་དེ་གའི་ངང་ལ་གནས་གྱུར་
ན༑ ༑དེ་ནི་ཀུན་གཞིའི་རྣམ་ཤེས་བསྒོམ་པ་ཡིན། །དེ་དུས་ཤེས་པ་དྭངས་གསལ་ཁོ་
རང་ལ། །ཅེར་གྱིས་བལྟས་ནས་རང་སར་ལྷོད་ལ་ཞོག །ཤེས་པ་དྭངས་གསལ་ཆ་དེ་
ཀ་དག་ངང་། །ནུབ་ནས་རང་བྱུང་རིག་པ་རྗེན་ལ་བུད། །དེ་ལྟར་ཀུན་གཞི་ཀུན་
གཞིའི་རྣམ་ཤེས་དང་། །སེམས་དང་སེམས་བྱུང་འགྱུ་དྲན་སྣ་ཚོགས་ལས། །རང་བྱུང་
ཡེ་ཤེས་རྗེན་ལ་མ་བུད་པའི། །མཉམ་བཞག་འཁོར་བའི་འཁྲུལ་འཁོར་བསྐོར་བར་
ཟད། །དེ་ལྟར་རིག་པའི་རང་ངོ་མཐོང་བ་དང་། །སྔོན་བསགས་སྡིག་པའི་དྲི་མ་
སྦྱངས་པ་དང་། །རྒྱ་ཆེན་བསོད་ནམས་དཔུང་གིས་རྒྱབ་ཆོག་པ། །དགོས་ཕྱིར་བློ་
ལྡོག་རྣམ་བཞིས་སྣ་དྲངས་ནས། །བྱང་ཆུབ་སེམས་བསྐྱེད་རྒྱལ་སྲས་སྤྱོད་པ་ལ། །
ཉིན་མཚན་སྦྲེལ་ནས་དབེན་པའི་གནས་མཆོག་ཏུ། །དཀའ་སྤྱད་སྡུག་སྒུར་མཛོད་
ཅིག་མཆེད་གྲོགས་རྣམས། ། ཞེས་པ་འདིའང་བསོད་ནམས་རིག་འཛིན་གྱིས་བསྐུལ་ངོར་བྲག་
དཀར་སྤྲུལ་མིང་བློ་བཟང་དཔལ་ལྡན་བསྟན་འཛིན་སྙན་གྲགས་ཀྱིས་འཕྲལ་དུ་བྲིས་པ་དགེ་ལེགས་
འཕེལ།། །།